Anno Domini millesimo ducentesimo quadragesimo quarto acta sunt haec apud Cistercium tempore Capituli generalis.  1  Ut cuncta nostra operatio et a Deo incipiat et per eum finiatur, statuitur ut abbates in generali Capitulo congregati in primis hymnum *Veni Creator Spiritus* cantent solemniter et devote, postea dicatur a praesidente versus *Emitte Spiritum tuum*, et subiungatur collecta : *Actiones nostras quaesumus, Domine*, etc.  2  Pro domino Papa dicatur una missa de Spiritu Sancto a singulis sacerdotibus Ordinis universi, oratione anno praeterito instituta in suo statu permanente.  3  Pro pace inter Ecclesiam et imperium reformanda dicatur a singulis sacerdotibus una missa de Spiritu Sancto per Ordinem universum.  4  Scribatur per abbatias Ordinis nostri in regno Franciae in margine iuxta primum *Memento* propria nomina regis et reginae Franciae Ludovici et Blanchae, ut de ipsis habeatur memoria specialis.  5  Pro *domino[ Ioanne]* cardinali Sancti Laurentii in Lucina amicissimo Ordinis dicatur una missa de Beata Virgine a singulis sacerdotibus per Ordinem universum ; monachi vero et conversi tantum dicant pro eodem quantum pertinet ad unam missam secundum morem Ordinis consuetum.  6  Negotium Ordinis ad dominum Papam domino Cistercii et quatuor primis filiis abbatibus committit capitulum generale modis illis expediendum quibus melius Ordini videbunt expedire, et si contingat illos ire ad Curiam, vel mittere, totum fiet in communibus expensis Ordinis quidquid pro communui bono Ordinis factum erit.  7  Statuit et ordinat Capitulum generale ut illi, quibus committitur inspectio alicuius domus monialium de novo fundatae sive Ordini incorporandae, ibidem conventum mittere vel aliqua Ordini incorporare non praesumant, donec chartam dioecesani habeant, qua ipsas concedit Ordini absolutas ab omni iure episcopali secundum Ordinis instituta.  8  Diffinitiones de statu monialium anno praeterito latae confirmantur, excepto quod ubi nominabatur nomen abbatis cum nomine abbatissae, solum nomen illius abbatissae exprimatur cuius monialis benedicetur, et tenetur abbatissa tempore benedictionis esse praesens.  9  Pro magna gratia, reverentia et labore et devotione, quae sustinuerunt dominus rex et regina Franciae veniendo ad Capitulum generale, conceditur eis ad praesens et suis uti carnibus in domo ducis et in domo ducissae extra terminos, ita tamen quod de cetero in domo Cistercii vel alias in consequentiam non trahatur ; quod si aliquibus mulieribus a domino Papa concessus fuerit ingressus in aliquas abbatias nostri Ordinis, ibidem non permittantur nullatenus pernoctare.  10  Illustri regi Franciae et dominae Blanchae reginae matri eius, pro devotione nimia quam praetendunt veniendo ad Capitulum generale, et affectione pia quam habent ad nostrum Ordinem universum, conceditur a Capitulo generali ut tres missae de Spiritu Sancto et tres missae de Beata Virgine celebrentur pro ipsis per totum Ordinem a singulis sacerdotibus. Item ut audito eorum obitu, suo plenaria servitia primo anno, similiter et secundo duo alia persolvantur utrique per Ordinem universum ; nihilominus anniversaria eorum in singulis domibus Ordinis perpetuo celebrabuntur solemniter in conventu et die illa pro ipsis celebrent universi.  11  Illustribus comitibus Attrebatensi et Pictaviensi fratribus domini regis Franciae, et Boloniensi et uxoribus eorum, et dominae Isabellae sororis domini regis Franciae, conceditur plenarium servitium et anniversarium post mortem ipsorum, nihilominus pro quolibet ipsorum dicatur una missa de Spiritu Sancto anno praesenti a singulis sacerdotibus per Ordinem universum.  12  Ad nimiam supplicationem dominae Blanchae reginae Franciae conceditur ut anniversarium patris sui Alphonsi regis Castellae, et reginae Alienor matris suae, quod privatim fieri consuevit fiat solemniter in conventu die consueto.  13  Item omnia alia beneficia spiritualia concessa comitibus, baronibus, militibus et aliis, qui sunt de consilio et familia domini regis, qui propter prolixitatem non scribuntur, confirmantur auctoritate Capituli generalis, ita quod cum litterae eorum praesentabantur Capitulo generali, fiat pro eis prout videbitur contineri in litteris sigillatis sigillo Capituli generalis.  14  Domino Praenestino, cui concessum fuit plenarium servitium, persolvatur per Ordinem universum, nihilominus anniversarium eius fiat in crastino beatorum Iohannis et Pauli sicut concessum fuit a Capitulo generali.  15  Pro venerabilibus patribus archiepiscopis Coloniensi, Magotinensi, Terraconensi, pro domino Richardo comite Cornubiae et pro domina comitissa Niversensi, et pro domina Arcauda, et pro uxore domini Montis Laurentii, pro comite Iohanne domino de Salnis, pro comite Sancti Pauli, pro Galchero domino Sancti Aniani, pro comite Sacri Caesaris qui petunt orationes fieri pro se speciales, conceditur a Capitulo generali una missa de Spiritu Sancto a sacerdotibus singulis per Ordinem universum.  16  Domino Petro capellano regis Franciae conceditur, post eius obitum, una missa pro defunctis a singulis sacerdotibus per Ordinem universum.  17  Petitio dominae comitissae Flandriae de una missa pro defunctis per universum Ordinem a singulis sacerdotibus dicenda, pro fratre Iacobo de Praedicatorum [ordine], confessore suo iam defuncto, exauditur.  18  Petitio nobilis viri domini Iohannis de Toleta ballini Campaniae, amici Ordinis, de faciendo pro eo plenario servitio post eius obitum exauditur, per Ordinem universum.  19  Pro dominis Arneto et Guidone comitibus Nivernensibus et pro comitissa Sacri Caesaris, pro domino Gacio de Poissi, pro Guidone de Folloes, pro fratris Sanctae Margaretae et pro omnibus aliis defunctis pro quibus petitae sunt orationes, dicatur una missa pro defunctis a singulis sacerdotibus per Ordinem universum.  20  Petitio abbatis Sancti Vedasti Attrebatensis de una missa pro defunctis a singulis sacerdotibus pro ipso dicenda, post eius obitum, per universum Ordinem, exauditur.  21  Petitio abbatis Casaenovae de facienda in domo sua commemoratione sanctorum Torpetis et Sulpitii annuatim in festo ipsorum, quorum ibidem corpora requiescere dicuntur, exauditur.  22  De Iocelino episcopo in Hybernia, quondam monacho Sanctae Mariae iuxta Dublinium, qui vita sua inordinata et minus honesta denigrat formam Ordinis… et alias auctoritate Capituli generalis per abbates ad hoc specialiter deputatos ammonitus se minime emendavit, sed prioribus, ut dicitur, priora cumulavit, committitur abbati de Bildenaus qui assumpto secum abbate uno de Hybernia, iterato ipsum ammoneat auctoritate Capituli generalis, ut de cetero moderate se habeat et honeste, alioquin a societate Ordinis ipsum praecissum denuntiet et penitus sequestratum, et quid inde, etc.  23  De fratre Alexandro, monacho de Warduna, qui electus fuit de novo in abbatem, licet nondum fuisset professus per annum, committitur conscientiae abbatis Claraevallis qui, pensatis moribus et qualitate personae per auctoritatem Capituli generalis ipsum pronuntiet ad abbatizandum cogi non posse infra triennium, si secundum Deum ita viderit expedire.  24  De prioratibus Cadunii committitur abbati Pontiniacensi et de aliis prioritatibus [*sic*] generationis suae in plenaria Ordinis potestate, et quid inde, etc.  25  Conceditur episcopo Claromontensi ex multa gratia ut possit secum habere monachum unum de Montepetroso.  26  Domino Terraconensi archiepiscopo conceditur ut, de provincia sua, unum vel duos monachos sibi possit assumere de monasterio Fontisclari.  27  De abbate Sancti Thomae qui promotus est in abbatem contra voluntatem abbatis proprii et abbatiam accepit non licentiatus ab ipso, imo contra inhibitionem ipsius, committitur abbati de Brondolio in plenitudine potestatis ut inquisita rei veritate faciat super hoc quod viderit expedire auctoritate Capituli generalis, et quid inde, etc. Abbas de Claravalle hoc ei denuntiet.  28  De monachis Pontisalti qui noluerunt recipere visitatores suos, committitur de Scala Dei et de Pertiniaco abbatibus, qui ad locum corporaliter accedant in plenitudine potestatis, corrigant et reforment in dicta domo quae fuerint corrigenda auctoritate Capituli generalis, tam in capite quam in membris ; monachi autem qui super hoc rei inventi fuerint, conspiratorum sententiae supponantur, et quid inde, etc.  29  De abbate Sanctarum Crucium qui dicitur sine mandato Capituli generalis abbatiam monialium Vallis laurae, pro qua dominus Papa scripsit, incorporasse Ordini, committitur de Montefrigido et de Scarpio abbatibus, et inspectio illius loci eisdem committitur in plenitudine potestatis et possint ibidem conventum mittere vel retinere, prout viderint expedire, et quid inde, etc.  30  Abbas de Belloprato qui in filia sua de Bonogardo passus est dissolutiones fieri longo tempore, tam in esu carnium in quo ipse multoties auctoritatem praestitit in edendo tempore suae visitationis, quam alia permittendo contra formam Ordinis, quadraginta diebus sit extra stallum abbatis et per sex dies faciat levem culpam, duobus eorum in pane et aqua. Correctio autem et reformatio dictae domus committitur abbati Morimundi in plenaria potestate, et quid inde, etc.  31  Abbas Bonaecumbae qui permisit scienter quemdam monachum suum habere proprium et passim loqui in mensa, in oratorio, in refectorio et in claustro, quadraginta diebus sit extra stallum abbatis, et sex diebus in levi culpa, duobus eorum in pane et aqua. Monachus supponatur sententiae proprietarii in Usibus definitae.  32  Iniungitur auctoritate Capituli generalis abbati de Meleceio ut ipse repetat et recipiat a vicecomite Racerii centum solidos annui redditus ad opera Capituli generalis quos solebat recipere et repetere abbas Triagii, et alium redditum similiter centum solidorum situm apud Rupellam, quem solebat recipere abbas Sancti Leonardi, recipiat abbas Morelae et repetat per iudices seu ordinarios delegatos seu per senescallos domini comitis Pictaviae, praedictorum reddituum detentores ad solvendum compellant auctoritate Capituli generalis et quid inde, etc. Abbas Gratiae Dei hoc ei denuntiet.  33  De abbate de Herduse, qui dicitur misisse conventum ad quamdam domum monachorum quam aedificavit dominus episcopus Vuerdenensis, sine licentia Capituli generalis, committitur de Radursii et Vallis Rendansi abbatibus, et etiam inspectio eiusdem loci ita quod ad eum corporaliter accedant, pensatis omnibus, etc., et quid inde, etc.  34  Correctio et reformatio abbatiae de Clariana, de qua multa sinistra dicta sunt Capitulo generali, committitur de Loco Dei et de Bellobecco abbatibus in plenaria potestate, ut ad locum praesentialiter accedentes, quae in dicta domo corrigenda invenerint, corrigant et reforment auctoritate Capituli generalis, et quid inde, etc., et si spes sit quod possit esse abbatia… Abbas Loci Dei hoc collegae suo denuntiet.  35  Sententiae latae in abbatissas et moniales et alias personas rebelles domorum de Sancta Colomba, de Vastina, de Sancta Cruce in Misinensi dioecesi, auctoritate Capituli generalis eaedem confirmantur usque ad satisfactionem condignam. Abbas de Longovillari abbatissis et conventibus de Sancta Colomba de Vastina ; abbas de Valcrede abbatissae de Sancta Cruce hoc denuntiet, et quid inde, etc.  36  Sententia excommunicationis quam de Claromonte et de Campania abbates tulerunt in priorissam et moniales de Monceio rebelles Ordini, auctoritate Capituli generalis confirmatur. Abbas de Pietate hoc ei denuntiet.  37  De abbatiis monialium de Vicinis et Remorentino, statuit et ordinat Capitulum generale ut a sociate Ordinis sint separatae penitus, donec omnino obediant Ordini secundum Ordinis instituta, et a venerabili patre episcopo Aurelianensi demittantur in pace. Abbas de Eleemosyna hoc episcopo et monialibus denuntiet.  38  Inspectio loci ad quem petit transferri domum suam abbas de Porta Coeli, de Cedeliz et de Lignem abbatibus committitur ut ad locum presentialiter accedentes pensatis omnibus etc., et quid inde, etc.  39  Inspectio loci ad quem petit abbas Sancti Prudentii domum suam transferri, de Vallebona et de Fiterio abbatibus committitur qui ad locum praesentialiter accedant, pensatis omnibus, etc., et quid inde, etc. Abbas de Vallebona hoc collegae suo denuntiet.  40  Inspectio abbatiae monialium de Archa Sanctae Mariae quam petit Ordini incorporare electus Traiectensis, de Bergen et de Campo Sanctae Mariae abbatibus committitur, qui ad locum etc., et quid inde, etc. et sit filia de Campo.  41  Inspectio abbatiae monachorum quam vult aedificare vidua nobilis Agnes quondam palatina Reni, de Lapide Sancti Michaelis et de Luca abbatibus anno praeterito commissa, iterato committitur iisdem *ut* ad locum etc., et sit filia de Redehonsa, et quid inde, etc. Abbas Vualrenrende hoc eis denuntiet.  42  Inspectio abbatiae monialium de Beneghusen, quam petit incorporari Ordini dominus Coloniensis archiepiscopus, de Lurra, et de Bredelaire abbatibus committitur qui ad locum etc., et quid inde, etc., et sit filia de Campo.  43  Inspectio abbatiae monialium de Winhusen, quam petit incorporari Ordini illustris dux de Bruneswir, de Lurra et de Lapide Sancti Michaelis abbatibus committitur qui ad locum, etc., et quid inde, etc., et sit filia de Riddagase.  44  Inspectio loci ad quem petunt transferri suam abbatiam moniales de Horto Sanctae Mariae in Colonia, de Valle Sancti Petri et de Bergen abbatibus anno praeterito commissa iterato committitur auctoritate Capituli generalis, qui ad locum, etc., et quid inde, etc.  45  Inspectio domus monialium Montis Sanctae Mariae, quam petunt incorporari dux et ducissa Brabantiae, de Fusniaco et de Camberone abbatibus committitur qui ad locum, etc., et quid inde, etc.  46  Inspectio abbatiae monialium de Nunenmustere Warmaciensis dioecesis, pro qua Ordini incorporanda scripsit dominus Papa Capitulo generali, de Scanangia et de Mitrebor abbatibus committitur, qui ad locum etc., et quid inde, etc. et sit filia de Everbac.  47  Inspectio abbatiae monialium Bonifontis, quam petunt incorporari Ordini domina regina Castellae et comitissa de Molina, de Periniaco et de Monte salutis abbatibus committitur, qui ad locum praesentialiter accedant, pensatis omnibus, etc., et quid inde, etc., et sit filia de Orta.  48  Inspectio abbatiae monialium de Vuelfra Coloniensis dioecesis, quam petit incorporari Ordini dominus archiepiscopus Coloniensis, de Bredellar et de Campo Sanctae Mariae abbatibus committitur, ita quod ad locum praesentialiter accedant, pensatis, etc., et quid inde, etc. et sit filia de Campo.  49  Inspectio cuiusdam novae abbatiae in Lumbardia, de Cana et de Cornu abbatibus, quibus anno praeterito commissa fuit, iterato eisdem committitur auctoritate Capituli generalis. Abbas Claraevallis hoc eis denuntiet, et quid inde, etc.  50  Inspectio abbatiae de Cypro, de Iubino et de Sancto Sergio abbatibus anno praeterito commissa, iterato eisdem committitur auctoritate Capituli generalis. Abbas de Firmitate per priorem Sancti Sergii vel alium hoc eis denuntiet, et quid inde, etc.  51  Inspectio abbatiae de Wigaradop Ordinis Sancti Augustini, quam petit Monasteriensis episcopus Ordini incorporari, committitur Sancto Bernardo et de Scola Dei abbatibus, qui ad locum, etc., et quid inde, etc.  52  Inspectio abbatiae monialium de Gometroniam, quam episcopus Habulensis petit Ordini incorporari, committitur de Mozeloia et de [S. Maria] aquilari abbatibus ut ad locum, etc., et quid inde, etc. Abbas de Valle Paradisi hoc eis denuntiet.  53  Inspectio abbatiae monialium de…, quam marchio Misinensis petit Ordini incorporari, committitur de Drobelo et de Boc abbatibus qui ad locum etc., et quid inde, etc. et sit filia abbatiae de Porta.  54  Inspectio abbatiae monialium Vallis Sanctae Mariae Constantiensis dioecesis, quam mandat dominus Papa incorporari Ordini, committitur de Luceia et de Capella abbatibus qui ad locum, et quid inde, etc.  55  Inspectio abbatiae monialium de Codreio quam comitissa de Fliz et de Bellomonte volunt aedificare, committitur de Claromonte et *Bellabrancha* abbatibus ut ad locum, etc., et quid inde, etc., et sit filia Cistercii.  56  Inspectio abbatiae monialium de Campo Virginum, quam Bulgranius Nurumero petit Ordini incorporari, committitur de Alsbonia et de… abbatibus qui ad locum, etc., et quid inde, etc.  57  Querela abbatis Cistercii contra abbatem Vallis Sarnai committitur de Charoliloci et de Strata abbatibus, pace, etc., et quod inde, etc. Abbas de Regali monte hoc eis denuntiet.  58  Querela abbatis de Capella contra abbatem Maris Stellae committitur de Luceia, de Paris et de Porta Coeli abbatibus pacificanda, etc., et quid inde, etc.  59  Querela [abbatis] Vallis Paradisi contra abbatem *Populeti,* de Alcubatia et de Sancto Iohanne de Tauroca abbatibus committitur pacificanda, etc. et quid inde, etc.  60  Querela archiepiscopi Armacani contra abbatem Sanctae Mariae committitur de Dublinia, de Mellifonte, de Sancto Salvatore et de Wedeni abbatibus pacificanda etc., et quid inde, etc.  61  Querela abbatis de Margan contra abbatem de Vallium committitur de Albeconost et de Dora et de Tinterna abbatibus pacificanda, etc.  62  Querela abbatis de Capella [in] Flandria contra abbatem de Bodelio committitur de Claromaresco et de Grandiprato abbatibus pacificanda, etc., et quid inde, etc.  63  Querela abbatis de Buxeto contra abbatissam Regalis monasterii apud Burg. committitur de Caraceto, de Sacramenia et de Fiterio abbatibus pacificanda, etc., et quid inde, etc.  64  Querela abbatis Ursariae contra abbatem Iuncariae et de Melone et de Superaddo, de Mera et de Faenalibus abbatibus committitur pacificanda etc., et quid inde, etc.  65  Querela abbatis de Andreo contra abbatem de Copervenice, de Lubens et de Camina abbatibus committitur pacificanda, etc., et quid inde, etc.  66  Querela *abbatis* de Hulcumme contra abbatem de Dexlecresse, de Bildenaus et de Croquedane abbatibus committitur pacificanda, etc., et quid inde, etc.  67  Querela abbatissae de Valle Beatae Mariae contra abbatissam de Rameria, de Alna et de Camberone et de Grandiprato abbatibus committitur pacificanda, etc., et quid inde, etc.  68  Querela abbatissae de Salzinnes contra dictam abbatissam de Rameria eisdem iudicibus committitur pacificanda, etc., et quid inde, etc. 